একাত্তরের গণহত্যার অভিযোগে অভিযুক্ত কাদের মোল্লার বিরুদ্ধে আন্তর্জাতিক অপরাধ ট্রাইব্যুনালের যাবজ্জীবন দণ্ড দেয়ার রায় শোনার পর থেকেই এ দেশের প্রতিটি মানুষ অপেক্ষা করছিল একটি স্ফুলিঙ্গের জন্য। সে স্ফুলিঙ্গ জ্বালিয়ে দেয় অনলাইন অ্যাক্টিভিস্ট ও ব্লগাররা। তারা পরস্পরের প্রতি আহ্বান জানায় শাহবাগের মোড়ে একত্রিত হওয়ার। এ দেশের কম মানুষই অনলাইনে সক্রিয়- কিন্তু পথচারীদের মুখে মুখে, মোবাইল ফোনে ফোনে অচিরেই বিভিন্ন স্থানে এ খবর ছড়িয়ে পড়ে যে, বিক্ষুব্ধ সবাই শাহবাগ মোড়ে সমবেত হচ্ছে। খুব দ্রুতই শাহবাগ তারুণ্যের আবাহনে দুলে ওঠে- আর সন্ধ্যা পেরুতে না পেরুতেই স্যাটেলাইট চ্যানেলের মাধ্যমে এ খবর ছড়িয়ে পড়ে সারা বাংলায়। তারপরও অনেকের মনে দ্বিধা ছিল, বিভ্রান্তি ছিল। কিন্তু সময় যত এগোতে থাকে, ততই জেগে ওঠা মানুষের স্রোতে দ্বিধা ও বিভ্রান্তি ভেসে যেতে থাকে। অপ্রত্যাশিত রায়ে বিক্ষুব্ধ মানুষজন তাদের প্রতিবাদের ভাষা খুঁজছিল, সেই ভাষার সূত্র ধরিয়ে দেন ব্লগার ও অনলাইন অ্যাক্টিভিস্টরা, যে কাজটি করার কথা ছিল রাজনীতিক ও নাগরিক সংগঠকদের, সেই কাজটি করেন তারা- বিক্ষুব্ধ গণমানুষের স্রোতকে ঘরের বাইরে নিয়ে আসেন, সমবেত করেন এক দাবিতে- শাহবাগ হয়ে ওঠে আন্তর্জাতিক অপরাধের বা একাত্তরের গণহত্যা বিচারের ন্যায়বিচারের দাবিতে ফুঁসে ওঠা মানুষের মহামিলন কেন্দ্র। স্ফুলিঙ্গ থেকে জ্বলে ওঠে অগ্নিশিখা।